DA Den Europæiske Unions Tidende C 52/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 52/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»CILIEGIA DI VIGNOLA«

EF-Nr.: IT-PGI-0005-0858-21.02.2011

BGB ( X ) BOB ( )

1. Betegnelse:

»Ciliegia di Vignola«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen »Ciliegia di Vignola«:

Til produktion af »Ciliegia di Vignola« anvendes frugterne af følgende sorter:

— Tidlige: Bigarreau Moreau og Mora di Vignola

— Middeltidlige: Durone dell’Anella, Anellone, Giorgia, Durone Nero I, Samba og Van

— Sene: Durone Nero II, Durone della Marca, Lapins, Ferrovia og Sweet Heart.

»Ciliegia di Vignola« skal opfylde følgende kvalitetskrav:

— frugtkødet er fast og sprødt, med undtagelse af Mora di Vignola

— huden er altid glinsende, farven skinnende rød til mørkerød, dog har sorten »Durone della Marca« gule eller skinnende røde frugter

— smagen er sød og frugtagtig

— Brix-værdien er for de tidlige sorter på 10 ° eller derover, for alle øvrige sorter 12 °

— Syreindholdet er mellem 5 og 10 gram æblesyre pr. liter.

Afhængig af arten er fastsat følgende minimumsstørrelser:

20 mm: Mora di Vignola

21 mm: Durone dell’Anella, Giorgia, Durone Nero II, Durone della Marca og Sweet Heart

22 mm: Bigarreau Moreau, Lapins og Van

23 mm: Durone Nero I, Anellone, Samba og Ferrovia.

På markedsføringstidspunktet skal frugterne være:

— hele, fri for skader

— forsynet med stilk

— rene, fri for synlige fremmedlegemer

— sunde, uden angreb af råd og fri for synlige rester af plantebeskyttelsesmidler

— fri for skadegørere.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted inden for det afgrænsede geografiske område:

Alle faser i produktionen af »Ciliegia di Vignola« til og med produktet skal foregå udelukkende inden for det geografiske område, der er angivet i punkt 4.

3.6. Særlige regler vedrørende udskæring, rivning eller emballering osv.:

»Ciliegia di Vignola« bringes i handelen i følgende pakninger, der er forseglet således, at pakningen ikke kan genanvendes, når den først har været åbnet:

— træ, karton- eller plastkasser à 5 kg opdelt i to dele af en tværgående skillevæg i karton, som er placeret vinkelret mod langsiden

— træ, karton- eller plastkasser 40 × 60 med 10/12 plastbakker, samlet vægt 5 eller 6 kg

— træ, karton- eller plastkasser 30 × 40 med 6 plastbakker à 500 gram, samlet vægt 3 kg

— kartonbakker á 1 200, 2 000 og 2 500 gram

— plastpose af åndbart polymerfilm á 250 gram, 500 gram og 1 kg.

Indholdet af hver pakning skal være ensartet og må kun bestå af kirsebær af samme kvalitet og sort. Følgende størrelsesklasser er fastsat:

— fra 20 til 24 mm

— fra 24 til 28 mm

— over 28.

Pakningen af »Ciliegia di Vignola« foregår straks efter høsten, enten direkte på produktionsbedriften eller i et af kooperativerne i produktionsområdet. På denne måde kommer produktet hurtigt ud på markederne og til forbrugerne, uden at det behøver at blive behandlet yderligere.

Pakningen af »Ciliegia di Vignola«, dvs. forberedelsen inden produktet anbringes i de forpakninger, som angives, skal foregå inden for produktionsområdet for at garantere frugtens kvalitetsegenskaber som friskhed og ubeskadigethed og for at undgå, at gentagne manuelle behandlinger og transport forårsager skader eller stød på huden, som får frugten til at rådne og gør den umulig at markedsføre.

Køleopbevaring af frugten ved temperaturer på ikke under – 0,5 °C ved en relativ luftfugtighed på højst 90 % er tilladt. For at »Ciliegia di Vignola« kan bevare sin friskhed, må varigheden af køleopbevaringen ikke overstige fire uger.

3.7. Specifikke mærkningsregler:

»Ciliegia di Vignola« BGB er genkendelig ved følgende logo:

Logoet skal sammen med EU-logoet for »beskyttet geografisk betegnelse« være anbragt på salgsemballagen.

Logoets størrelse må variere afhængigt af emballagen, når blot standardstørrelsens proportioner bibeholdes.

4. Præcis afgrænsning af det geografiske område:

Produktionsområdet for »Ciliegia di Vignola« omfatter højlandet ved foden af bjergene langs floden Panaro og nogle mindre floder. Det ligger i en højde af 30 til 950 meter over havet og omfatter følgende kommuner i provinserne Modena og Bologna:

Provinsen Modena: Castelfranco Emilia, Castelnuovo Rangone, Castelvetro di Modena, Guiglia, Lama Mocogno, Marano sul Panaro, Modena, Montese, Pavullo nel Frignano, San Cesario sul Panaro, Savignano sul Panaro, Serramazzoni, Spilamberto, Vignola og Zocca.

Provinsen Bologna: Bazzano, Casalecchio di Reno, Castel d’Aiano, Castello di Serravalle, Crespellano, Gaggio Montano, Marzabotto, Monte S. Pietro, Monteveglio, Sasso Marconi, Savigno, Vergato og Zola Predosa.

5. Tilknytning til det geografiske område:

5.1. Det geografiske områdes egenart:

Produktionsområdet udgøres at det område, der er beliggende ved foden af bjergene langs floden Panaro og andre mindre floder, hvor der hersker gunstige klima- og jordbundsbetingelser for dyrkning af kirsebær. Klimaet er køligt og ikke særlig kontinentalt. Der falder rigelige nedbørsmængder om foråret og somrene er aldrig for tørre. Solindstrålingen er ikke overvældende stor.

Jorden er af alluvial oprindelse og generelt ret løs, veldrænet og kølig. Den er meget frugtbar på grund af de mange aflejringer, som floden Panaro og de andre mindre floder ved forskellige oversvømmelser har ført med sig.

Kirsebærrenes dyrkningsområde ligger i en højde af 30 til 950 meter over havet. Uden for det afgrænsede geografiske område dyrkes ikke længere kirsebær. I de tilgrænsende områder er dyrkning af kirsebær ophørt for længe siden, eftersom produktionen og kvaliteten i disse områder var klart lavere end i det afgrænsede område, hvor den ikke var særlig økonomisk lønsom. Udover områdets særlige klima- og jordbundsforhold og det særlige mikroklima, som er beskrevet oven for, er producenternes viden og faglige kunnen afgørende for den høje kvalitet, som kendetegner »Ciliegia di Vignola«. Denne viden er gået i arv fra far til søn i generationer og handler om de metoder, som anvendes for at avle, høste og pakke produktet, og som alle foregår ved håndkraft. Takket være dette kan forbrugerne tilbydes et produkt, der er fremragende i kraft af dets produktegenskaber.

5.2. Produktets egenart:

De kirsebær, der udvælges for at blive solgt som »Ciliegia di Vignola«, er større end det, der er fastsat i handelsnormerne; kirsebærrenes diameter er ofte over 28 mm. Som det fremgår af markedsundersøgelser og undersøgelser, som er gennemført af den prisforetagender, der er specialiserede på markederne i Torino, Milano og Hamburg, er den pris, der opnås for Vignola-kirsebærrene næsten altid højere end for de nærmeste konkurrenters pris, og at de fleste forbrugere først og fremmest forbinder navnet Vignola med et område., hvor der produceres kirsebær af højeste kvalitet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Kirsebærtræet foretrækker kølige voksepladser og neutrale eller svagt sure jorder. Eftersom begge betingelser er til stede i det område, hvor »Ciliegia di Vignola« produceres, har sorten her i et ideelt miljø kunnet udbrede sig og få stor betydning.

Jordens egenskaber i produktionsområdet for »Ciliegia di Vignola« gør, at kirsebærtræet vokser kraftigt i området.

Solindstrålingen, som ikke er overvældende stor, har betydning for intensiteten af frugternes farve og bidrager til dannelsen af den naturlige klare farve. Takket være dette kan man markedsføre et æstetisk fremragende produkt uden at behøve at lade frugten gennemgå nogen form for behandling.

En mindst lige så vigtig faktor er den faglige kunnen, der udvises af operatørerne og navnlig producenterne, som ved dyrkning, høst og pakning af kirsebærrene stadigvæk anvender den omfattende videnarv, der med tidens løb er samlet.

Selvom der findes en naturlig tendens til at indføre nye fremgangsmåder i produktionsprocessen, udføres høst, sortering og pakning af kirsebærrene stadig helt igennem ved håndkraft af et meget sagkyndigt personale, for hvem det at beskæftige sig med kirsebær er »en livslang opgave«. Denne faglige kunnen har sin rod i produktionsområdets tradition og er forankret i dens kultur. Det er en viden, der er gået i arv fra generation til generation, og som i dag gør det muligt at give et allerede unikt produkt en merværdi, som adskiller »Ciliegia di Vignola«, der er avlet i produktionsområdet, fra kirsebær fra andre områder.

Producenterne besluttede for allerede flere årtier siden i form af gensidigt bindende aftaler, at de kun ville producere kirsebær med de minimumsstørrelser, der angives i punkt 3.2, for at beskytte den lokale produktion og for at fremhæve de særlige egenskaber ved de kirsebær, der dyrkes og pakkes i oprindelsesområdet.

Endvidere sikrer den sortsbestand, som i tidens løb er indført i det geografiske område, og udviklingen af dyrkningen til at foregå i mange forskellige en længere høstperiode og produktets tilstedeværelse på markedet i hele produktionsperioden, hvilket værdsættes af forbrugerne og indvirker positivt på priserne.

Der består derfor en entydig sammenhæng mellem produktet »Ciliegia di Vignola« og produktionsområdet med dets særlige jordbunds- og klimaforhold, det usædvanlige mikroklima og producenternes faglige kunnen og færdigheder. En anden men mindst lige så vigtig faktor er, at landbrugerne i det afgrænsede geografiske område koncentrerede udbuddet af kirsebær i Vignola, hvor der allerede i 1928 eksisterede et frugt- og grøntsagsmarked, et af de ældste i Italien. Senere udvikledes andre forarbejdnings- og markedsføringsstrukturer. Sammenspillet af disse faktorer har ført til, at forbrugerne længe har forbundet navnet »Ciliegia di Vignola« med kirsebærproduktion i produktionsområdet.

Indførelsen af betegnelsen »Ciliegia di Vignola« på markederne har haft en stærk kommerciel afsmitning på hele handelsleddet, fra produktion til markedsføring af frugten. Jordbrugsbedrifter, bearbejdnings- og markedsføringskooperativer, et frugt- og grøntsagsmarked med fire kommissionærer, håndværkere, emballagevirksomheder, vognmænd og frugtplukkere har slået sig ned i området.

»Ciliegia di Vignolas« betydning for det historiske dyrkningsområde er i årenes løb kommet til udtryk i form af talrige årlige messer, folkefester og udgivelser. Særlig vigtig for Vignola er festen for kirsebær i blomst, »Festa dei Ciliegi in Fiore«, som afholdtes for første gang i april 1970, og begivenheden »a Vignola, è tempo di Ciliegie«, som har været afholdt siden 1989.

I juni 2003 grundlagdes den nationale sammenslutning »Città delle Ciliegie«. Den udskriver hvert år den nationale konkurrence »Ciliegie d’Italia« i forbindelse med den nationale kirsebærfest »Città delle Ciliegie«, som hvert år afholdes et nyt sted. »Ciliegia di Vignola« vandt førsteprisen i 2005 i Celleno (VT), i 2006 i Orvieto (TR) og i 2009 i Bracigliano (SA). Dermed bekræftedes ryet for at være af høj kvalitet, som »Ciliegia di Vignola« i årenes løb har opnået.

Henvisning til offentliggørelsen af specifikationen:

(Artikel 5, stk. 7, i forordning (EF) nr. 510/2006)

Den ansøgende myndighed har indledt den nationale indsigelsesprocedure med offentliggørelse af forslaget om anerkendelse af den beskyttede geografiske betegnelse »Ciliegia di Vignola« i det italienske statstidende (Gazzetta Ufficiale) nr. 283 af 3. december 2010 (tillæg (supplemento ordinario) nr. 264.

Den konsoliderede udgave af produktionsspecifikationen kan ses på dette websted: http://www.politicheagricole.it/flex/cm/pages/ServeBLOB.php/L/IT/IDPagina/3335

Eller:

ved at gå direkte til fødevare- og skovministeriets hjemmeside, Ministero delle politiche agricole alimentari e forestali, (http://www.politicheagricole.it), klikke på »Qualità e sicurezza« (øverst i skærmens højre side) og dernæst på »Disciplinari di Produzione all’esame dell’UE«.